**Pasvalio rajono savivaldybės taryba**

**Sprendimas**

**Dėl TRANSPORTO PASLAUGŲ ORGANIZAVIMO, TEIKIMO IR MOKĖJIMO UŽ PASLAUGAS TVARKOS APRAŠO PATVIRTINIMO**

2023 m. kovo d. Nr. T1-

Pasvalys

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 18 straipsnio 1 dalimi, Lietuvos Respublikos socialinių paslaugų įstatymo 13 straipsnio 1 dalimi, vykdydama Socialinių paslaugų katalogo, patvirtinto Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-93 „Dėl Socialinių paslaugų katalogo patvirtinimo“ (Lietuvos Respublikos socialinės apsaugos ir darbo ministro 2022 m. birželio 30 d. įsakymo Nr. A1-451 redakcija), 8.6 papunktį, Pasvalio rajono savivaldybės taryba nusprendžia:

1.Patvirtinti Transporto paslaugų organizavimo, teikimo ir mokėjimo už paslaugas tvarkos aprašą (pridedama).

2. Pripažinti netekusiu galios Pasvalio rajono savivaldybės tarybos 2012 m. birželio 27 d. sprendimą Nr. T1-170 „Dėl Transporto paslaugų teikimo ir mokėjimo tvarkos aprašo patvirtinimo“ (su visais aktualiais pakeitimais)“.

3. Nustatyti, kad šis sprendimas:

3.1. skelbiamas Teisės aktų registre ir Pasvalio rajono savivaldybės interneto svetainėje [www.pasvalys.lt](http://www.pasvalys.lt);

3.2. įsigalioja kitą dieną po oficialaus paskelbimo Teisės aktų registre.

Sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras

Parengė

Socialinės paramos ir sveikatos skyriaus vedėja

Ramutė Ožalinskienė

2023-03-13

Suderinta DVS Nr. RTS-84

PATVIRTINTA

Pasvalio rajono savivaldybės tarybos

2023 m. kovo d. sprendimu Nr. T1-

**TRANSPORTO PASLAUGŲ ORGANIZAVIMO, TEIKIMO IR MOKĖJIMO UŽ PASLAUGAS TVARKOS APRAŠAS**

**I SKYRIUS**

**BENDROSIOS NUOSTATOS**

1. Transporto paslaugų organizavimo, teikimo ir mokėjimo už paslaugas tvarkos aprašas (toliau – Aprašas) nustato transporto paslaugų teikimo atvejus, paslaugų teikėjus ir gavėjus, šių paslaugų skyrimo, teikimo bei mokėjimo už šias paslaugas tvarką Pasvalio rajono savivaldybėje (toliau – Savivaldybė).

2. Transporto paslauga, teikiama pagal poreikius asmenims, kurie dėl negalios, ligos ar senatvės turi judėjimo problemų ir dėl to ar dėl nepakankamų pajamų negali naudotis visuomeniniu ar individualiu transportu. Transporto organizavimo paslauga apima ir pagal individualius asmens poreikius teikiamą pagalbą, palydint asmenį iš jo namų iki transporto priemonės, iš jos – iki  tikslo objekto ir atgal.

3. Gauti transporto paslaugas turi teisę Savivaldybėje gyvenantys ir deklaravę gyvenamąją vietą arba įtraukti į gyvenamosios vietos neturinčių asmenų apskaitą Savivaldybėje Lietuvos Respublikos piliečiai bei užsieniečiai, tarp jų – ir asmenys be pilietybės, turintys leidimą nuolat ar laikinai gyventi Lietuvos Respublikoje.

4. Išskirtinais atvejais, kai asmuo (šeima) patiria fizinį ar psichologinį smurtą arba kyla grėsmė jo fiziniam ar emociniam saugumui, transporto paslaugos gali būti suteiktos ir kitos savivaldybės gyventojui.

5. Transporto paslaugų skyrimą ir teikimą organizuoja Pasvalio socialinių paslaugų centras (toliau – Paslaugų centras), bendradarbiaudamas su transporto paslaugas teikiančia nevyriausybine organizacija, kuriai pagal Socialinės paramos politikos įgyvendinimo programos priemonę „Neįgaliųjų NVO akredituotos socialinės reabilitacijos ir spec. transporto paslaugų teikimo finansavimas“ skiriamos iš Savivaldybės biudžeto lėšos (toliau – NVO).

**II SKYRIUS**

**TRANSPORTO PASLAUGŲ TEIKIMO ATVEJAI**

6. Transporto paslaugos gali būti teikiamos vykstant į (iš):

6.1. gydymo, slaugos ir reabilitacijos įstaigas, ortopedijos įmones, Gydytojų konsultacines komisijas, Neįgalumo ir darbingumo nustatymo tarnybos prie Socialinės apsaugos ir darbo ministerijos teritorinius skyrius, techninės pagalbos neįgaliesiems centro teritorinius skyrius;

6.2. kultūros, sporto renginius;

6.3. socialines paslaugas teikiančias įstaigas;

6.4. laikiną apgyvendinimo vietą krizinių situacijų atvejais (smurtą patyrusioms šeimoms ir asmenims, esant grėsmei jų fizinei ir psichinei gerovei).

**III SKYRIUS**

**TRANSPORTO PASLAUGŲ TEIKĖJAI IR GAVĖJAI**

7. Transporto paslaugų teikėjai (toliau – Paslaugų teikėjai):

7.1. Paslaugų centras teikia transporto paslaugas Aprašo 8.1–8.7 papunkčiuose įvardintiems paslaugų gavėjams;

7.2. NVO teikia transporto paslaugas Aprašo 8.1, 8.2, 8.3, 8.6, 8.8 papunkčiuose įvardintiems paslaugų gavėjams.

8. Transporto paslaugos teikiamos:

8.1. neįgaliam vaikui, kuriam nustatytas sunkus ar vidutinis neįgalumo lygis, ir jį lydinčiam asmeniui;

8.2. suaugusiam asmeniui su negalia, kuriam nustatytas darbingumo lygis nuo 0 iki 25 procentų ar didelių specialiųjų poreikių lygis, turinčiam judėjimo, regos funkcijų ar proto / psichikos sutrikimų, ir jį lydinčiam asmeniui;

8.3. suaugusiam asmeniui su negalia, kuriam nustatytas darbingumo lygis nuo 30 iki 55 procentų ar vidutinių specialiųjų poreikių lygis, turinčiam judėjimo funkcijų sutrikimų, ir jį lydinčiam asmeniui;

8.4. senyvo amžiaus asmenims, socialinę riziką patiriančioms šeimoms, asmenims, budintiems globotojams, globėjams ir jų globojamiems vaikams, kurie dėl nepakankamų pajamų negali naudotis visuomeniniu ar individualiu transportu – atvejais, numatytais Aprašo 6.1 ir 6.3 papunkčiuose;

8.5. kitiems asmenims po operacijų, patirtų traumų, sužalojimų – atvejais, numatytais Aprašo 6.1 papunktyje;

8.6. Pasvalio rajono sutrikusio intelekto žmonių užimtumo centro „Viltis“ dienos socialinės globos, trumpalaikės socialinės globos, laikino atokvėpio paslaugų gavėjams (grupėms), atitinkantiems vieną iš kriterijų, nustatytų Aprašo 8.1–8.5 papunkčiuose, Aprašo 6.2–6.3 papunkčiuose numatytais atvejais;

8.7. Paslaugų centro ilgalaikės, trumpalaikės, dienos socialinės globos, laikino atokvėpio, sociokultūrinių, pagalbos į namus paslaugų gavėjams (grupėms), atitinkantiems vieną iš kriterijų, nustatytų Aprašo 8.1–8.5 papunkčiuose, Aprašo 6.1–6.4 papunkčiuose numatytais atvejais;

8.8. Pasvalio rajono neįgaliųjų organizacijų socialinės reabilitacijos neįgaliesiems bendruomenėje paslaugų gavėjams (grupėms), atitinkantiems vieną iš kriterijų, nustatytų Aprašo 8.1 –8.3 papunkčiuose, Aprašo 6.1–6.3 papunkčiuose numatytais atvejais.

9. Asmenis, įvardintus 8.1–8.5 papunkčiuose, paslaugų gavėjų grupes, įvardintas Aprašo 8.6 ir 8.8 papunkčiuose, nemokamai gali lydėti vienas lydintis asmuo.

10. Esant laisvų vietų, tarnybinėms užduotims vykdyti transportu gali pasinaudoti Paslaugų centro, Pasvalio rajono sutrikusio intelekto žmonių užimtumo centro „Viltis“, Savivaldybės administracijos, Pasvalio rajono nevyriausybiniųorganizacijų, teikiančių akredituotą socialinę reabilitaciją, darbuotojai.

**IV SKYRIUS**

**PRAŠYMŲ TEIKIMAS IR TRANSPORTO PASLAUGŲ SKYRIMAS**

11. Dėl vienkartinio pobūdžio transporto paslaugų skyrimo asmuo (vienas iš suaugusių šeimos narių) ar jo globėjas, rūpintojas kreipiasi į vieną iš Aprašo 7 punkte nurodytų transporto paslaugų teikėjų tiesiogiai ar elektroniniu paštu ir pateikia:

11.1. užpildytą ir pasirašytą laisvos formos prašymą transporto paslaugoms gauti (toliau – Prašymas);

11.2. asmens tapatybę patvirtinantį dokumentą (asmens pasą, asmens tapatybės kortelę ar leidimą laikinai gyventi Lietuvos Respublikoje). Įsitikinus asmens tapatybe, dokumentas grąžinamas jį pateikusiam asmeniui, asmens tapatybę patvirtinančio dokumento kopija nedaroma. Asmeniui kreipiantis elektroniniu paštu, teikiama asmens tapatybę patvirtinančio dokumento kopija;

11.3. pažymą apie asmens deklaruotą gyvenamąją vietą arba pažymą, patvirtinančią, kad asmuo yra įtrauktas į gyvenamosios vietos neturinčių asmenų apskaitą;

11.4. Neįgaliojo pažymėjimo kopiją;

11.5. vykimo tikslą patvirtinantį dokumentą (siuntimą į gydymo, reabilitacijos, socialinės globos įstaigą, Savivaldybės administracijos seniūno, Pasvalio socialinių paslaugų centro Darbo su šeimomis padalinio vadovo, Paslaugų centro Globos centro padalinio vadovo rekomendaciją, kita);

11.6. pažymą apie trijų paskutinių mėnesių, iki kreipimosi dienos, pajamas (kai kreipiasi Aprašo 8.4 papunktyje nurodyti asmenys arba kai skiriamos transporto paslaugos yra mokamos).

12. Transporto paslaugas gauti pageidaujantis asmuo (vienas iš suaugusių šeimos narių) ar jo globėjas (rūpintojas) privalo pateikti teisingą ir išsamią informaciją apie kelionės datą, laiką, maršrutą. Jei paslaugos gavėjui reikalingos papildomos paslaugos (pagalba einant, lydėjimas gydymo įstaigoje), prašantysis transporto paslaugos privalo pasirūpinti lydinčiu asmeniu, o jei tokios galimybės nėra, iš anksto apie tai informuoti.

13. Veikdami asmens (šeimos) interesais, Prašymą gali pateikti socialinių paslaugų įstaigų darbuotojai, nevyriausybinių organizacijų atstovai, bendruomenės nariai, kiti suinteresuoti asmenys, nurodę priežastį, dėl kurios asmuo (vienas iš suaugusių šeimos narių) ar jo globėjas, rūpintojas negali to padaryti pats. Prašyme turi būti nurodyta tiksli informacija apie asmenį, kuriam reikalinga transporto paslauga, kelionės data, tikslas, laikas, maršrutas ir lydintis asmuo (jei yra).

14. Prašymo užpildymo ir reikalingų dokumentų pateikimo klausimais asmenį (šeimą) ar jo globėją, rūpintoją konsultuoja Paslaugų teikėjų atsakingi specialistai.

15. Dėl nuolatinio pobūdžio transporto paslaugų teikimo įstaigos socialinių paslaugų gavėjams, vykimo į kultūros, sporto renginius, socialinių paslaugų įstaigos vadovai kreipiasi tiesiogiai ar elektroniniu paštu į Paslaugų teikėjus ir pateikia:

15.1. užpildytą ir pasirašytą Prašymą;

15.2. Socialinių paslaugų įstaigos paslaugų gavėjų, kuriems reikalinga teikti transporto paslaugas, sąrašą, kuriame nurodo paslaugos gavėjų vardus, pavardes, paslaugų teikimo periodiškumą, trukmę (nuolatinio pobūdžio paslaugoms), vykimo tikslą, datą (vykstant į kultūros, sporto renginius, socialinių paslaugų įstaigas).

16. Dėl nuolatinio pobūdžio transporto paslaugų teikimo įstaigos socialinių paslaugų gavėjams socialinių paslaugų įstaigos vadovas kreipiasi kalendorinių metų pradžioje, atsiradus pokyčiams – metų eigoje. Nuolatinio pobūdžio transporto paslaugų teikimui kalendoriniams metams sudaroma dvišalė Transporto paslaugų teikimo ir apmokėjimo sutartis tarp Paslaugos teikėjo ir socialinių paslaugų įstaigos (paslaugos gavėjo).

17. Prašymas dėl vienkartinio pobūdžio transporto paslaugų teikimo turi būti pateiktas iš anksto, bet ne vėliau kaip prieš 5 darbo dienas iki numatomos paslaugos suteikimo dienos. Esant dideliam transporto užimtumui, transporto poreikis tenkinamas eilės tvarka, atsižvelgiant į prašymų pateikimo datą ir laiką. Transporto paslaugų eiliškumui nustatyti Paslaugų teikėjų vadovų nustatyta tvarka pildomas apskaitos žurnalas.

18. Sprendimą dėl transporto paslaugos skyrimo priima Paslaugų teikėjų vadovai, sprendimas įforminamas įsakymu.

19. Paslaugų teikėjų atsakingi specialistai kiekvienos savaitės paskutinę darbo dieną sudaro transporto paslaugų teikimo grafiką ateinančiai savaitei, žodžiu informuoja vykstančius apie išvykimo laiką.

20. Paslaugų centro atsakingas specialistas suveda transporto paslaugų skyrimo ir mokėjimo duomenis į Socialinės paramos informacinę sistemą (toliau – SPIS). NVO atsakingas specialistas kas mėnesį iki kito mėnesio 10 d. pateikia Paslaugų centro atsakingam specialistui prašymų, suteiktų paslaugų duomenis suvedimui į SPIS duomenų bazę.

**V SKYRIUS**

**TRANSPORTO PASLAUGOS KAINA, MOKĖJIMO TVARKA**

21. Asmens galimybę mokėti už transporto paslaugas apsprendžia asmens (šeimos) gaunamų pajamų dydis.

22. Apmokėjimas už transporto paslaugą skaičiuojamas pagal transporto priemonės spidometro rodmenis nuo Paslaugos teikėjo registruotos buveinės vietos iki išlaipinimo vietos, skaičiuojant nuvykimą ir transporto priemonės grįžimą, nepriklausomai nuo to, ar asmuo nuvyksta ir parvyksta, ar tik nuvyksta, ar tik parvyksta.

23. Transporto paslaugos 1 km. kaina – 0,70 Eur.

24. Už laukimą, kai transporto paslaugos yra mokamos – iki 1 val., laukiama nemokamai, daugiau kaip 1 val. – 1,00 Eur už kiekvieną lauktą valandą.

25. Transporto paslaugų gavėjai, kurių pajamos (vidutinės šeimos pajamos, tenkančios vienam šeimos nariui per mėnesį) sudaro nuo 1 valstybės remiamų pajamų dydžio (toliau – VRP) iki 2 VRP, moka 10 procentų Aprašo 23 punkte nustatytos transporto paslaugos kainos. Šia lengvata paslaugų gavėjai gali pasinaudoti iki 3 kartų per kalendorinius metus, kitais atvejais apmokama visa suteiktos transporto paslaugos kaina.

26. Transporto paslaugų gavėjai, kurių pajamos (vidutinės šeimos pajamos, tenkančios vienam šeimos nariui per mėnesį) sudaro daugiau nei 2 VRP, moka 20 procentų Aprašo 23 punkte nustatytos transporto paslaugos kainos. Šia lengvata paslaugų gavėjai gali pasinaudoti iki 3 kartų per kalendorinius metus, kitais atvejais apmokama visa suteiktos transporto paslaugos kaina.

27. Keletui asmenų vienu metu naudojantis mokama transporto paslauga, mokestis už suteiktą paslaugą dalijamas proporcingai iš transporto paslaugą gavusių asmenų skaičiaus.

28. Nemokamai transporto paslaugomis gali naudotis:

28.1. Aprašo 8.3–8.5 papunkčiuose nurodyti paslaugų gavėjai – 1 kartą per kalendorinius metus;

28.2. Aprašo 8.1 ir 8.2 papunkčiuose nurodyti paslaugų gavėjai – 2 kartus per kalendorinius metus;

28.3. Aprašo 8.6 papunktyje nurodyti paslaugų gavėjai nuolatinio pobūdžio paslauga – visus kalendorinius metus. Šia transporto paslauga naudojasi ir už ją apmoka Pasvalio rajono sutrikusio intelekto žmonių užimtumo centras „Viltis“ pagal kuro kainą ir nuvažiuotą kilometrų skaičių kiekvieno mėnesio pabaigoje pagal Paslaugos teikėjų išrašytą sąskaitą faktūrą. Paslaugos teikėjai, suteikę transporto paslaugas Aprašo 8.7–8.8 papunkčiuose nurodytiems paslaugų gavėjams, padengia transporto paslaugų išlaidas pagal kuro kainą ir nuvažiuotą kilometrų skaičių kiekvieno mėnesio pabaigoje pagal transporto išlaidoms suplanuotą ir patvirtintą biudžetą.

29. Teikiant transporto paslaugas Aprašo 8.1–8.5 papunkčiuose nurodytiems paslaugų gavėjams, Paslaugų teikėjų atsakingi specialistai užpildo transporto paslaugos kainos skaičiavimo pažymos formą (Aprašo 1 priedas).

30. Transporto paslaugomis pasinaudojęs asmuo (vienas iš suaugusiųjų šeimos narių, jo globėjas, rūpintojas ar kitas suinteresuotas asmuo) per 10 darbo dienų po paslaugos suteikimo už suteiktas transporto paslaugas sumoka Paslaugos teikėjui pagal išrašytą sąskaitą faktūrą.

31. Už lėšų, gautų už suteiktas transporto paslaugas, apskaitą, panaudojimą atsako Paslaugų teikėjai. Iš transporto paslaugos gavėjų surinktos lėšos gali būti naudojamos transporto priemonių remontui, kuro išlaidoms padengti, darbuotojų darbo užmokesčiui.

**VI SKYRIUS**

**BAIGIAMOSIOS NUOSTATOS**

32. Paslaugų teikėjų vadovai atsako už teisėtą transporto paslaugos skyrimą, lėšų panaudojimą, racionalų transporto priemonių naudojimą.

33. Paslaugų teikėjų atsakingi specialistai atsako už gautų asmens (šeimos) duomenų konfidencialumą.

34. Paslaugų gavėjas atsako už pateiktų duomenų tikrumą ir informacijos teisingumą.

35. Sprendimai dėl transporto paslaugų skyrimo gali būti skundžiami Lietuvos Respublikos administracinių bylų teisenos įstatymo nustatyta tvarka.

\_\_\_\_\_\_\_\_\_\_\_\_\_\_\_\_\_\_

Transporto paslaugų organizavimo, teikimo ir mokėjimo už paslaugas tvarkos aprašo

1 priedas

(*Transporto paslaugos kainos skaičiavimo forma*)

**TRANSPORTO PASLAUGOS KAINOS SKAIČIAVIMO PAŽYMA**

\_\_\_\_\_\_\_\_\_\_\_\_\_\_\_\_\_

data

Transporto paslaugos gavėjo vardas, pavardė\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Maršrutas \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vykimo tikslas\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vykimo data\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PASLAUGOS KAINOS SKAIČIAVIMAS

|  |  |
| --- | --- |
| Vidutinės pajamos vienam  asmeniui per mėnesį, Eur |  |
| Vidutinės remiamos pajamos (VRP) asmeniui per mėnesį |  |

Transporto paslaugos kaina – **\_\_\_\_\_ Eur/1 km.**

Asmuo moka už suteiktas transporto paslaugas (**pažymėti X**):

|  |  |
| --- | --- |
| Transporto paslaugos teikiamos nemokamai (nurodoma priežastis) | Mokama už transporto paslaugas 50 % paslaugos kainos |
|  |  |

ŽYMOS APIE ĮVYKDYMĄ

|  |  |
| --- | --- |
| Įsakymo data ir Nr. |  |
| Paslaugas teikęs vairuotojas |  |
| Kelionės lapo  Nr. |  |
| Nuvažiuotų kilometrų skaičius |  |
| Iš viso mokėti už suteiktą paslaugą |  |

Duomenis suvedė ir skaičiavimus atliko \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 (atsakingo specialisto vardas, pavardė, parašas)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pasvalio rajono savivaldybės tarybai

**AIŠKINAMASIS RAŠTAS**

**Dėl TRANSPORTO PASLAUGŲ ORGANIZAVIMO, TEIKIMO IR MOKĖJIMO UŽ PASLAUGAS TVARKOS APRAŠO PATVIRTINIMO**

2023 m. kovo 13 d.

Pasvalys

1. **Sprendimo projekto rengimo pagrindas.**

Lietuvos Respublikos socialinių paslaugų įstatymo 13 straipsnio 1 dalis, Socialinių paslaugų

katalogo, patvirtinto Lietuvos Respublikos socialinės apsaugos ir darbo ministro 2006 m. balandžio 5 d. įsakymo Nr. A1-93 „Dėl Socialinių paslaugų katalogo patvirtinimo“ (Lietuvos Respublikos socialinės apsaugos ir darbo ministro 2022 m. birželio 30 d. įsakymo Nr. A1-451 redakcija), 8.6 papunktis.

**2. Sprendimo projekto tikslai ir uždaviniai.**

Patvirtinti Transporto paslaugų organizavimo, teikimo ir mokėjimo už paslaugas tvarkos aprašą. Pripažinti netekusiais galios Pasvalio rajono savivaldybės tarybos 2012 m. birželio 27 d. sprendimą Nr. T1-170 „Dėl transporto paslaugų teikimo ir mokėjimo tvarkos aprašo patvirtinimo“ (su visais aktualiais pakeitimais).

1. **Kokios siūlomos naujos teisinio reguliavimo nuostatos ir kokių rezultatų laukiama.**

Specialaus transporto paslaugos teikiamos asmenims, kurie dėl turimos negalios, ligos ar senatvės turi judėjimo problemų ir negali naudotis visuomeniniu ar individualiu transportu.

Siūlomą sprendimą reikalinga priimti siekiant teisės aktų reikalavimus atitinkančio transporto

paslaugų skyrimo, organizavimo ir teikimo Pasvalio rajono savivaldybėje. 2012 m. patvirtintas ir šiuo metu galiojantis Transporto paslaugų teikimo ir mokėjimo tvarkos aprašas nebeatitinka teisės aktų reikalavimų.

Apraše nustatoma, kad transporto paslaugų skyrimą ir teikimą organizuos Pasvalio socialinių paslaugų centras, bendradarbiaudamas su transporto paslaugas teikiančia nevyriausybine organizacija, kuriai pagal Socialinės paramos politikos įgyvendinimo programos priemonę „Neįgaliųjų NVO akredituotos socialinės reabilitacijos ir spec. transporto paslaugų teikimo finansavimas“ skiriamos iš Savivaldybės biudžeto lėšos.

**4. Skaičiavimai, išlaidų sąmatos, finansavimo šaltiniai**. Siūloma tvirtinti transporto paslaugos 1 km kainą 0,70 Eur (buvo 0,50 Eur, siūloma didinti 0,20 Eur). Kaina didinama dėl pakilusių kuro, draudimo, remonto paslaugų kainų, minimalaus darbo užmokesčio padidinimo.

**5. Numatomo teisinio reguliavimo poveikio vertinimo rezultatai** (jeigu rengiant sprendimo projektą toks vertinimas turi būti atliktas ir jo rezultatai nepateikiami atskiru dokumentu), **galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Sprendimo projekto atskiras vertinimas neatliekamas, rezultatai nepateikiami atskiru dokumentu. Neigiamos pasekmės nenumatomos.

**6. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti.** Nereikia.

**7. Sprendimo projekto antikorupcinis vertinimas.** Atliekamas.

**8. Sprendimo projekto iniciatoriai ir** **asmuo atsakingas už sprendimo vykdymo kontrolę.**

Pasvalio socialinių paslaugų centras, Pasvalio neįgaliųjų draugija

Socialinės paramos ir sveikatos skyriaus vedėja.

Socialinės paramos ir sveikatos skyriaus vedėja Ramutė Ožalinskienė